PAKRUOJO RAJONO SAVIVALDYBĖS TARYBA

SPRENDIMAS

DĖL VIENKARTINIŲ, TIKSLINIŲ, PERIODINIŲ IR SĄLYGINIŲ PAŠALPŲ SKYRIMO IR MOKĖJIMO PAKRUOJO RAJONO SAVIVALDYBĖJE TVARKOS APRAŠO

PATVIRTINIMO

2024 m. vasario 8 d. Nr. T-22

Pakruojis

Vadovaudamasis Lietuvos Respublikos vietos savivaldos įstatymo 15 straipsnio 2 dalies 30 punktu, Lietuvos Respublikos piniginės socialinės paramos nepasiturintiems gyventojams įstatymo 4 straipsnio 2 dalimi, Lietuvos Respublikos Vyriausybės 1998 m. vasario 18 d. nutarimo Nr. 198 „Dėl vienkartinių kompensacijų ir lengvatų asmenims, patyrusiems žalą likviduojant Černobylio atominės elektrinės avarijos padarinius“ 3.5 punktu, Lietuvos Respublikos socialinių paslaugų įstatymo 9 straipsnio 1 dalimi, Pakruojo rajono savivaldybės taryba nusprendžia:

1. Patvirtinti Vienkartinių, tikslinių, periodinių ir sąlyginių pašalpų skyrimo ir mokėjimo Pakruojo rajono savivaldybėje tvarkos aprašą (pridedama).

2. Pripažinti netekusiu galios Pakruojo rajono savivaldybės tarybos 2022 m. vasario 23 d. sprendimą Nr. T-22 „Dėl Vienkartinių, tikslinių, periodinių ir sąlyginių pašalpų skyrimo ir mokėjimo Pakruojo rajono savivaldybėje tvarkos parašo patvirtinimo“ su visais pakeitimais ir papildymais.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras	Saulius Margis

PATVIRTINTA

Pakruojo rajono savivaldybės tarybos

2024 m. vasario 8 d. sprendimu Nr. T-22

VIENKARTINIŲ, TIKSLINIŲ, PERIODINIŲ IR SĄLYGINIŲ PAŠALPŲ SKYRIMO IR MOKĖJIMO PAKRUOJO RAJONO SAVIVALDYBĖJE TVARKOS APRAŠAS

I SKYRIUS

BENDROSIOS NUOSTATOS

1.	Vienkartinių, tikslinių, periodinių ir sąlyginių pašalpų skyrimo ir mokėjimo Pakruojo rajono savivaldybėje tvarkos aprašas (toliau – Tvarkos aprašas) reglamentuoja vienkartinių, tikslinių, periodinių ir sąlyginių pašalpų skyrimo sąlygas, dydžius, skyrimo ir mokėjimo tvarką Pakruojo rajono gyventojams, vadovaujantis Lietuvos Respublikos piniginės socialinės paramos nepasiturintiems gyventojams įstatymu (toliau – Įstatymas).

2.	Tvarkos aprašu privalo vadovautis:

2.1.	Pakruojo rajono institucijos, skiriančios, teikiančios ir skaičiuojančios piniginę socialinę paramą;

2.2.	Pakruojo rajono gyventojai, besikreipiantys dėl piniginės socialinės paramos.

3.	Piniginės socialinės paramos skyrimo klausimus svarsto Socialinės paramos skyrimo komisija (toliau – Komisija), sudaryta Pakruojo rajono savivaldybės mero potvarkiu.

4.	Pakruojo rajono savivaldybės administracijos Socialinės rūpybos skyrius (toliau – Socialinės rūpybos skyrius) iš Pakruojo rajono savivaldybės administracijos filialų – seniūnijų (toliau – Seniūnijos) priima pareiškėjų, kurie prašo skirti piniginę socialinę paramą, dokumentus, ir kartą per mėnesį, o jei yra svarbių priežasčių – iš karto, pateikia Komisijai.

5.	Komisijos rekomendacijos dėl vienkartinės, tikslinės, periodinės ar sąlyginės pašalpos skyrimo ar neskyrimo pateikiamos Socialinės rūpybos skyriui. ir saugomas gavėjų bylose.

6.	Šiame Tvarkos apraše vartojamos sąvokos:

6.1.	Bazinė socialinė išmoka (toliau – BSI ) – teisės aktų nustatyta tvarka Lietuvos Respublikos Vyriausybės patvirtintas išmokos dydis.

6.2.	Pareiškėjas – asmuo, asmens įgaliotas asmuo, artimasis (motina, tėvas, įtėviai, sesuo, brolis, žmona, dukra, sūnus, anūkas (-ė)), globėjas, besikreipiantis dėl socialinės paramos.

6.3.	Valstybės remiamos pajamos ( toliau – VRP ) – teisės aktų nustatyta tvarka Lietuvos Respublikos Vyriausybės patvirtintas valstybės remiamų pajamų dydis.

7. Kitos šiame Tvarkos apraše vartojamos sąvokos suprantamos taip, kaip jos apibrėžtos Įstatyme.

II SKYRIUS

PINIGINĖS SOCIALINĖS PARAMOS SKYRIMO ATVEJAI

8.	Vienkartinė pašalpa gali būti skiriama šiais atvejais:

8.1.	nukentėjus nuo gaisro ar stichinės nelaimės;

8.2.	sunkios materialinės padėties atveju;

8.3.	iš pataisos įstaigos paleistam asmeniui.

9.	Tikslinė pašalpa gali būti skiriama šiais atvejais:

9.1.	ligos atveju;

9.2.	sveikatos priežiūros prekių ar įrangos kompensavimui;

9.3.	asmens tapatybės ar kitiems būtiniems dokumentams tvarkyti.

10.	Periodinė pašalpa gali būti skiriama šiais atvejais:

10.1.	globos tęstinumo užtikrinimui;

10.2.	tėvams, vieniems ar bendrai auginantiems vaikus su sunkia negalia;

10.3.	kaip pagalbos pinigai nuolatiniams globėjams.

11.	Sąlyginė pašalpa gali būti skiriama šiais atvejais:

11.1.	vaiko globos šeimoje skatinimui;

11.2.	vaikų, turinčių sunkią negalią, sanatoriniam gydymui;

11.3.	černobyliečių sanatorinio gydymo išlaidų kompensavimui.

12.	Piniginė socialinė parama gali būti skiriama ir kitais, šiame Tvarkos apraše nenumatytais, atvejais.

13.	Piniginė socialinė parama neskiriama, kai:

13.1.	pajamos vienam šeimos nariui viršija nustatytą VRP dydį;

13.2.	nepateikti reikalingi dokumentai;

13.3.	kai prašymas neatitinka Tvarkos aprašo numatytų sąlygų.

III SKYRIUS

VIENKARTINIŲ, TIKSLINIŲ, PERIODINIŲ IR SĄLYGINIŲ PAŠALPŲ FINANSAVIMAS IR APSKAIČIAVIMAS

14.	Vienkartinės, tikslinės, periodinės ir sąlyginės pašalpos finansuojamos iš Pakruojo rajono savivaldybės biudžeto lėšų.

15.	Pajamos vienkartinėms, tikslinėms, periodinėms ir sąlyginėms pašalpoms gauti apskaičiuojamos vadovaujantis Įstatymo 5 skirsniu.

IV SKYRIUS

KREIPIMASIS DĖL VIENKARTINĖS, TIKSLINĖS, PERIODINĖS IR SĄLYGINĖS PAŠALPOS

16.	Bendrai gyvenantys asmenys arba vienas gyvenantis asmuo (toliau – asmuo) dėl vienkartinės, tikslinės, periodinės ir sąlyginės pašalpos kreipiasi į deklaruojamos (ar faktinės) gyvenamosios vietos Seniūniją.

17.	Asmuo, besikreipiantis dėl piniginės socialinės paramos, pateikia užpildytą prašymą, asmens tapatybę patvirtinantį galiojantį dokumentą, nurodo pašalpos reikalingumo motyvus, duomenis apie veiklos pobūdį, turimą turtą, gaunamas pajamas bei kitą būtiną informaciją.

18.	Prie prašymo skirti vienkartinę, tikslinę, periodinę ir sąlyginę pašalpą, atsižvelgiant į aplinkybes, papildomai pridedami šie dokumentai:

18.1.	Seniūnijos surašytas buities ir gyvenimo sąlygų patikrinimo aktas;

18.2.	priešgaisrinės ar kitos tarnybos pažyma apie nelaimės padarytus nuostolius;

18.3.	medicininė pažyma;

18.4.	sanatorinio gydymo dokumentai \ siuntimas;

18.5.	sanatorinio gydymo išlaidas patvirtinantis dokumentas;

18.6.	globojamo vaiko išleidimo iš įstaigos dokumentas;

18.7.	globojamo vaiko globos dokumentas;

18.8.	mokymo įstaigos pažyma;

18.9.	negalią patvirtinantis dokumentas;

18.10.	sveikatos įrangos pirkimą įrodantis dokumentas.

19.	Jei reikia, be šiame Tvarkos apraše nurodytų dokumentų, gali būti reikalaujama papildomų dokumentų ar pažymėjimų, patvirtinančių asmens teisę gauti vienkartinę, tikslinę, periodinę ir sąlyginę pašalpą. Jeigu asmuo per 30 kalendorinių dienų nepateikia prašomų dokumentų, prašymas su dokumentais grąžinamas pareiškėjui.

V SKYRIUS

VIENKARTINIŲ, TIKSLINIŲ, PERIODINIŲ IR SĄLYGINIŲ PAŠALPŲ DYDŽIAI

20.	Vienkartinės, tikslinės, periodinės ir sąlyginės pašalpos dydis skaičiuojamas taikant bazinę socialinę išmoką (toliau – BSI), atsižvelgiant į VRP.

21.	Vienkartinė pašalpa skiriama:

21.1.	nukentėjus nuo gaisro ar stichinės nelaimės asmenims, turintiems teisę į nuosavybę tuo atveju, kai turtas nebuvo draustas ir / ar nukentėjusysis (-ieji) negavo draudimo išmokos ir neturi kito gyvenamojo būsto, (Komisija turi teisę apsilankyti gaisro ar stichinės nelaimės vietoje, patikrinti inventorizacijos knygos įrašus ar statybai išduotą leidimą), jei:

21.1.1.	sudegė visas gyvenamasis namas ir jame buvę daiktai – iki 70 BSI;

21.1.2.	sudegė didžioji gyvenamojo namo dalis ir jame buvę daiktai – iki 50 BSI;

21.1.3.	sudegė ūkinis pastatas ir jame buvę daiktai ar / ir gyvuliai – iki 40 BSI;

21.1.4.	dėl stichinės nelaimės padaryta žala gyvenamajam namui ar ūkiniams pastatams – iki 40 BSI;

21.2.	sunkios materialinės padėties atveju:

21.2.1.	kai vidutinės vieno asmens pajamos per mėnesį yra mažesnės už 1,5 VRP:

21.2.1.1.	vienam asmeniui arba bendrai gyvenantiems asmenims, neturintiems išlaikytinių – iki 3 BSI;

21.2.1.2.	vienam arba bendrai gyvenantiems asmenims, auginantiems 1–2 vaikus, – iki 6 BSI;

21.2.1.3.	vienam arba bendrai gyvenantiems asmenims, auginantiems 3 ir daugiau vaikų, – iki 10 BSI;

21.3.	iš pataisos paleistam asmeniui, atlikusiam ne trumpesnę kaip 6 mėnesių bausmę laisvės atėmimo vietoje, gyvenamąją vietą deklaravusiam Pakruojo rajone arba nedeklaravusiam gyvenamosios vietos, bet faktiškai gyvenančiam Pakruojo rajone, nevertinant pajamų – 1 VRP, jei dėl paramos kreiptasi ne vėliau kaip per 2 mėnesius nuo išėjimo iš laisvės atėmimo įstaigos dienos.

22.	Tikslinė pašalpa skiriama:

22.1.	ligos atveju:

22.1.1.	sergantiems onkologinėmis ligomis, kai yra taikomas aktyvus gydymas (būtina pateikti išrašą iš asmens medicininių dokumentų su nurodyta ligos diagnoze ir taikomu gydymu: atlikta medicininė operacija, taikomu radioterapiniu, chemoterapiniu ar kitu gydymu) – iki 15 BSI nevertinant pajamų;

22.1.2.	dėl sunkių ligų, kurioms reikalingas aktyvus gydymas būtina pateikti išrašą iš asmens medicininių dokumentų su nurodytais ligos kodais, diagnoze ir taikomu gydymu, nurodant, kad sveikatos būklė atitinka Lietuvos Respublikos sveikatos apsaugos ministro 2003 m. gruodžio 31 d. įsakymu Nr. V-800 patvirtintą sunkių ligų sąrašą – iki 10 BSI, kai vidutinės vienos asmens pajamos per mėnesį yra mažesnės už 3VRP;

22.1.3.	dėl kitų ligų, kai vyksta aktyvus gydymas, pateikiant išlaidas patvirtinančius dokumentus – iki 5 BSI, kai vidutinės vieno asmens pajamos per mėnesį yra mažesnės už 3 VRP;

22.2.	sveikatos priežiūros prekėms ar įrangos apmokėjimui – iki 10 BSI, kai vidutinės vieno asmens pajamos per mėnesį yra mažesnės už 1,5 VRP. Tikslinė pašalpa akiniams, gali būti tik skiriama vaikams, besimokantiems ikimokyklinio ugdymo ir bendrojo lavinimo įstaigose, kompensuojant tik akinių lęšius.

23.	Periodinė pašalpa skiriama:

23.1.	globos tęstinumo užtikrinimui pilnamečiam asmeniui, išėjusiam iš rajono vaikų globos institucijos, šeimynos ir besimokančiam pagal bendrojo ugdymo programą, pagal formaliojo profesinio mokymo programą ar studijuojančiam aukštojoje mokykloje pagal dieninės ar nuolatinės studijų formos programą (neįskaitant akademinių atostogų ir įsidarbinimo laikotarpio) mokslo metų laikotarpiu kiekvieną mėnesį, iki kol jis įgis pirmą specialybę (iki programos baigimo dienos, bet ne ilgiau, iki jam sukaks 24 metai), – 4 BSI;

23.2.	tėvams, įtėviams, globėjams, vieniems ar bendrai auginantiems vaikus su sunkia negalia, – 4 BSI kartą per ketvirtį, nevertinant pajamų.

23.3.	vaikus nuolatinai globojantiems globėjams (rūpintojams), kai globa vaikams įsteigta Pakruojo rajone, – 0,4 BSI kas mėnesį, nevertinant pajamų.

24.	Sąlyginė pašalpa skiriama:

24.1.	vaiko globos šeimoje skatinimui. Pašalpa skiriama kiekvienam globojamam vaikui šeimoje įsikurti, kai globa vaikams įsteigta Pakruojo rajone – 10 BSI nevertinant pajamų;

24.2.	vaiko, turinčio sunkią negalią, sanatoriniam gydymui ir / ar jį lydinčiam asmeniui – iki 10 BSI pagal pateiktą sanatorinio gydymo apmokėjimo sąskaitą, nevertinant pajamų;

24.3.	černobyliečių sanatorinio gydymo (iki 18 dienų maitinimo ir pragyvenimo) išlaidų kompensavimui – iki 10 BSI pagal sanatorinio gydymo apmokėjimo sąskaitą ir gydytojų siuntimą, nevertinant pajamų.

25.	Kitais nenumatytais atvejais (pavyzdžiui, asmeniui, pradėjusiam gydytis nuo priklausomybės, užkrečiamų ligų, asmeniui įsidarbinus apmokant jo medicininės patikros, kelionės išlaidas) pagal pateiktus išlaidas pagrindžiančius dokumentus ir Seniūnijos rekomendaciją, įvertinus pareiškėjo situaciją – iki 10 BSI, kai vidutinės pajamos vienam iš bendrai gyvenančių asmenų ar vienam gyvenančiam asmeniui per mėnesį mažesnės už 2 VRP. Taip pat kitais nenumatytais atvejais komisijai rekomendavus, nevertinant pajamų, pavyzdžiui nukentėjus nuo gaisro ar stichinės nelaimės asmenims, neturintiems teisės į nuosavybę dėl svarbių priežasčių, tuo atveju, kai turtas nebuvo draustas ir/ar nukentėjusysis (-ieji) negavo draudimo išmokos ir neturi kito gyvenamojo būsto ir kt.

26.	Konkrečius pašalpos dydžius, vadovaudamasi šiuo Tvarkos aprašu, nustato Komisija.

VI SKYRIUS

BAIGIAMOSIOS NUOSTATOS

27.	Asmuo atsako už pateiktos informacijos ir pateiktų duomenų teisingumą.

28.	Vienkartinė, tikslinė, periodinė ir sąlyginė pašalpa išmokama per 20 darbo dienų nuo priimto sprendimo dienos. Vienkartinė pašalpa iš pataisos įstaigos paleistam asmeniui išmokama per 24 val. nuo asmens pateikto prašymo. Jeigu vienkartinės pašalpos mokėjimo diena sutampa su nedarbo diena (šeštadieniu, sekmadieniu ar švenčių diena), ši pašalpa mokama pirmąją darbo dieną, einančia po nedarbo dienos (šeštadienio, sekmadienio ar švenčių dienos).

29.	Dėl svarbių, nenumatytų priežasčių, kai sprendimą reikia priimti skubiai ir nedelsiant, piniginė socialinė parama gali būti skiriama ir apklausos būdu. Apklausa atliekama žodžiu, elektroniniu paštu ar telefonu. Apklausiama ne mažiau 2/3 Komisijos narių ir surašomas protokolas.

30.	Dėl svarbių priežasčių Komisija, atsižvelgdama į dokumentus ir esamą pareiškėjo situaciją, vienkartinę, tikslinę, periodinę ir sąlyginę pašalpą gali rekomenduoti skirti daugiau nei vieną kartą per kalendorinius metus.

31.	Mirus prašymą pateikusiam asmeniui iki Komisijos posėdžio, prašymas dėl piniginės socialinės paramos nesvarstomas, o po paskyrimo – paskirta piniginė socialinė parama išmokama vienam iš pareiškėjo šeimos narių.

32.	Sprendimas dėl socialinės paramos skyrimo priimamas savivaldybės mero nustatyta tvarka.

33.	Apie priimtą sprendimą skirti/neskirti piniginės socialinės paramos, asmuo raštu informuojamas ne vėliau kaip per 5 darbo dienas nuo sprendimo priėmimo dienos. Jei piniginė socialinė parama neskiriama, nurodoma neskyrimo priežastis ir šio sprendimo apskundimo tvarka.

34.	Priimti sprendimai gali būti skundžiami Lietuvos Respublikos administracinių bylų teisenos įstatymo nustatyta tvarka.

_________________